Sog‘liqni saqlash vazirligi: Dunyoda 2030-yilga borib qandli diabetga chalinganlar 550 million nafardan oshishi mumkin

Jahon sog‘liqni saqlash tashkiloti ma’lumotiga ko‘ra, hozirgi kunda dunyoda 400 million nafardan ziyod qandli diabet xastaligiga chalingan bemor bor. Bu haqda “Daryo”ga Sog‘liqni saqlash vazirligi jamoatchilik bilan aloqalar bo‘limi xabar qildi.

Tahlillarga ko‘ra, ushbu ko‘rsatkich 2030-yilga borib 550 milliondan oshishi mumkin. O‘zbekistonda ushbu kasallik bilan 220 ming nafar kishi ro‘yxatga olingan. Raqamlardan ko‘rinib turibdiki, endokrinologiya sohasini rivojlantirish dunyo miqyosida dolzarb ahamiyat kasb etadi.

Sohadagi mavjud muammolarni hal qilish va endokrin kasalliklarning oldini olish, erta tashxislash va davolash maqsadida Milliy dastur, chora-tadbirlar kompleksi, “Yo‘l xaritasi” bilan birgalikda Milliy dasturning 2019—2023-yillarga mo‘ljallangan asosiy masalalari ham belgilab olingan. Bu haqda vazirlik tomonidan Axborot va ommaviy kommunikatsiyalar agentligida tashkil etilgan “O‘zbekiston Respublikasida endokrinologiya holati” mavzusiga bag‘ishlangan matbuot anjumanida qayd etildi.

Shu asosda akademik Yo.X.To‘raqulov nomidagi Respublika ixtisoslashtirilgan endokrinologiya ilmiy-amaliy tibbiyot markazi olimlari va yetakchi mutaxassislari tomonidan inson salomatligi va jamiyat rivojiga salbiy ta’sir etuvchi bunday kasalliklarning oldini olish va bemorlarga tibbiy xizmat ko‘rsatish sifatini oshirish borasida tizimli ishlar amalga oshirilmoqda.
So‘nggi ikki yil ichida hududlarda endokrinologiya sohasini kompleks rivojlantirish, moddiy-texnik bazasini mustahkamlash, tibbiy yordam sifatini oshirish borasida olib borilgan sa’y-harakatlar natijasida viloyatlardan Toshkentga kelib murojaat qiluvchilar qariyb 3 barobarga qisqargan.
“Mamlakat bo‘ylab 650 nafardan ziyod endokrinolog shifokor samarali faoliyat yuritmoqda, shuningdek, pilot viloyatlarda 45 yoshdan oshgan aholi orasida qandli diabet skriningi o‘tkazilgan, qandli diabetning surunkali asoratlarini kamaytirish, ularning yuzaga kelishini kechiktirishga va bemorlarning hayot sifatini yaxshilashga yo‘naltirilgan onlayn registr ishlab chiqilmoqda, — deyiladi xabarda.